भोपाल. गांधी मेडिकल कॉलेज सहित राज्य के दूसरे सरकारी मेडिकल कॉलेज में व्यापमं पीएमटी के मार्फत एडमिशन में हुई गड़बड़ी की जांच तेज कर दी है। सीबीआई अफसराें ने संचालक चिकित्सा शिक्षा (डीएमई) डॉ. जीएस पटेल से दिन में तीन बार गड़बड़ी मामले पर पूछताछ की।
साथ ही डीएमई से पीएमटी 2008 से 2010 तक की काउंसलिंग का रिकाॅर्ड तलब किया है। इसके लिए मंगलवार तक का समय सीबीआई ने दिया है। इसकी पुष्टि स्वयं डॉ. पटेल ने की है।
चिकित्सा शिक्षा संचालनालय (डीएमई) के अफसरों ने बताया कि सीबीआई ने व्यापमं पीएमटी में हुई गड़बड़ियों की जांच करने पांच समिति बनाई हैं। पांचों समिति एक साथ अलग-अलग नजरिए से परीक्षा में हुई गड़बड़ी की जांच कर रही है।
जांच में सीबीआई को सबसे ज्यादा परेशानी छात्रों के काउंसलिंग रिकाॅर्ड के मिलान में हो रही है। इसकी वजह, जांच एजेंसी द्वारा कॉलेज डीन से मांगे गए दस्तावेज मुहैया कराने की रफ्तार धीमी है।
इसके चलते सीबीआई अफसरों ने सोमवार सुबह 11 बजे संचालक, चिकित्सा शिक्षा डॉ. जीएस पटेल को तलब किया। साथ ही डॉ. पटेल से गांधी मेडिकल कॉलेज में हुई पीएमटी काउंसलिंग 2008, 2009, 2010 में शामिल हुए उम्मीदवारों के शैक्षणिक दस्तावेजों का रिकाॅर्ड मांगा।
पीएमटी काउंसलिंग में चिकित्सा शिक्षा संचालनालय के अफसरों की भूमिका के बारे में भी पूछताछ की गई। जीएमसी में गलत तरीके से 36 छात्रों के एडमिशन हुए थे।
डॉ. तिवारी और सारस्वत से भी होगी पूछताछ
सीबीआई संचालनालय चिकित्सा शिक्षा से पीएमटी 2008 से 2011 तक की काउंसलिंग का रिकाॅर्ड हासिल करने के बाद सेवानिवृत्त संचालक चिकित्सा शिक्षा डॉ. एमके सारस्वत और डॉ. एससी तिवारी से भी पूछताछ करेगी।
दोनों अफसरों ने सेवानिवृत्त संचालक चिकित्सा शिक्षा डॉ. वीके सैनी की रिपोर्ट पर मेडिकल कॉलेजों में खुद के स्थान पर दूसरे परीक्षार्थी को बिठाकर पीएमटी पास करने के मामले की जांच कराई थी। सूत्रों के अनुसार सीबीआई दोनों अफसरों से सीधे तौर पर जांच कराने का निर्णय लेने के बारे में जवाब-तलब करेगी।
दोपहर बाद कुछ छात्रों का रिकाॅर्ड सौंपा
डीएमई ने दोपहर बाद काउंसलिंग में छात्रों द्वारा जमा किए दस्तावेजों के फोल्डर सीबीआई को सौंप दिए। साथ ही पीएमटी काउंसलिंग 2010 में शामिल हुए छात्रों का रिकाॅर्ड मंगलवार शाम तक सबमिट करने का समय एजेंसी से मांग लिया है।
डीएमई डॉ. पटेल ने बताया कि सीबीआई, संचालनालय द्वारा मुहैया कराए गए रिकाॅर्ड की मिलान कॉलेज डीन के रिकाॅर्ड से करेगा। इस रिकाॅर्ड में अंतर मिलने पर संबंधित कॉलेज के तत्कालीन डीन और चिकित्सा शिक्षा संचालनालय के तत्कालीन डीएमई से सीबीआई पूछताछ करेगी।
तीन स्तराें पर होती है दस्तावेजों की जांच
डॉ. पटेल ने बताया कि पीएमटी काउंसलिंग में उम्मीदवारों के शैक्षणिक दस्तावेजों की जांच तीन अलग-अलग स्तरों पर की जाती है। जांच की शुरुआत काउंसलिंग के लिए रजिस्ट्रेशन कराने से होती है।
यहां स्क्रूटनी समिति के सदस्य दस्तावेज और उम्मीदवार के फोटो का मिलान करते हैं। इसके बाद सीट एलॉटमेंट और एडमिशन कमेटी दस्तावेजों की जांच करती है। बावजूद इसके उम्मीदवारों ने खुद के स्थान पर दूसरे छात्र का फोटो लगाकर पीएमटी पास कर ली। इसके चलते व्यापमं की परीक्षा व्यवस्था भी जांच के दायरे में हैं।
जांच कमेटी ने दी थी 8 छात्रों को क्लीनचिट
चिकित्सा शिक्षा संचालनालय के अफसरों ने बताया कि पीएमटी में खुद के स्थान पर दूसरे छात्र को बिठाकर प्रवेश परीक्षा पास करने के 8 छात्रों को इंस्टीट्यूट ऑफ मेडिकोलीगल के डायरेक्टर डॉ. डीएस बड़कुर कमेटी ने 8 छात्रों को क्लीनचिट दी थी। सीबीआई इन छात्रों को क्लीनचिट देने के कारणों की पड़ताल चिकित्सा शिक्षा विभाग की रिपोर्ट में करेगी। यह छात्र कॉलेज से एमबीबीएस की पढ़ाई पूरी कर चुके हैं।
उल्लेखनीय है चिकित्सा शिक्षा विभाग ने गांधी मेडिकल कॉलेज में पढ़ रहे 36 छात्रों को शुरूआती जांच में संदिग्ध माना था। सभी पर डमी उम्मीदवार की मदद से प्रवेश परीक्षा पास करने का आरोप था। बाद में जस्टिस बड़कुर कमेटी ने इनमें से 8 छात्रों को क्लीनचिट देकर संदिग्धों की लिस्ट से बाहर कर दिया था।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva